Llíria recapta més de 4.000 euros amb el concert solidari del Dia Mundial de la Infància
19 de novembre de 2018

La música i la solidaritat s’han unit en el concert benèfic del Dia Mundial de la Infància, impulsat per l’Ajuntament de Llíria. Gràcies a la col·laboració de tot el poble, mitjançant l’entrada solidària, s’ha aconseguit una recaptació de més de 4.000 euros a favor d’UNICEF.

L’acte ha comptat amb la presència de la consellera de Sanitat Universal i Salut Pública, Ana Barceló, l’alcalde de Llíria, Manolo Civera, i el vicepresident d’UNICEF comitè Comunitat Valenciana, César Belda.

El primer edil ha volgut destacar la disposició del poble de Llíria a col·laborar “amb aquells que més ho necessiten. Una volta més, hem demostrat que la música, a més de fer-nos disfrutar, té la possibilitat de traspassar fronteres. I Llíria, sent la Ciutat de la Música, ha donat exemple d’eixa unió entre la música i la solidaritat”.

El concert ha reunit sobre l’escenari a més de 350 persones, que han volgut sumar-se a esta iniciativa, oferint diverses combinacions musicals. Al llarg de la vesprada, han actuat la coral i grup instrumental Corigi Edetakids, liderats per l’edetà Marcel·lí García; la cantautora local María Faubel, acompanyada per la Banda Juvenil de la Unió Musical; la cantant Krisha amb la música de la Banda Juvenil Primitiva; i la cantant Sole Giménez, qui ha tancat la vetlada amb l’acompanyament musical de la Sedajazz Kids Band i la col·laboració especial del saxofonista i pioner del jazz a Espanya, Pedro Iturralde. A més, l’acte s’ha completat amb l’actuació del mag Samuel Pons, que ha atrapat el públic amb els seus trucs de màgia.